Depressie soek nie uit nie - WelstandWelstand
Tuis / Advies / Depressie soek nie uit nie
Baie mense ervaar depressie maar verkies om dit nie aan die groot klok te hang nie. Dit raak mense van alle geslagte, kulture en beroepe. As jy een van daardie mense is, is jy nie alleen nie. Daar is hulp beskikbaar.
Die meeste mense wat depressie het, kry nie behandeling nie, maar dit is waar jy die fout maak want behandeling kan depressie wegneem of onder beheer bring.
Mense soek nie hulp nie, want:
depressie word dikwels nie gesien as 'n regte siekte nie;
baie mense blameer hulself en dink hulle is swak; en
mense is bang en te skaam om hulp te vra.
Depressie is 'n siekte wat jou hele liggaam, gemoedstoestand en denke aantas. Dit affekteer jou eet- en slaappatrone, die manier hoe jy oor jouself voel asook die manier hoe jy oor die wêreld dink. Dit is nie dieselfde as die gewone alledaagse "blues" of hartseer wat ons almal partykeer ervaar nie, dit is nie 'n teken van swakheid nie, en dit kan nie weggewens word nie. Mense met depressie kan nie hulself bloot regruk en beter word nie. Sonder behandeling kan simptome vir weke, maande of selfs jare aanhou.
'n Persoon met ernstige depressie voel die meeste van die tyd baie hartseer en terneergedruk en dit affekteer hul werk-, slaap- en eetpatrone.
Ook die dinge wat hulle voorheen geniet het soos sport, TV, musiek, kerk en gemeenskapsaktiwiteite word nie meer geniet nie.
Wanneer hul "afbuie" omgeruil word met 'n baie hoogopgewonde of maniese gevoel en gedrag, word dit bipolêre versteuring genoem. Partykeer verander die buierigheid vinnig, maar meesal gebeur dit stadig oor 'n tydperk van 'n paar dae of weke.
voel die meeste van die tyd hartseer of angstig;
ervaar gevoelens van hopeloosheid oor die lewe;
ervaar gevoelens van skuld;
stel nie meer soos voorheen belang in stokperdjies en aktiwiteite nie;
word vroeg soggens wakker, of slaap te veel;
kan gewigsverlies of toename in gewig ervaar;
het minder energie as gewoonlik of is die hele tyd moeg;
het selfdoodgedagtes of probeer selfs selfdood pleeg;
is rusteloos of prikkelbaar, of ervaar woede;
sukkel om te konsentreer, ervaar geheueprobleme, of sukkel om besluite te neem; en
vertoon fisiese simptome soos hoofpyn, maagpyn, rugpyn, en pyn op die bors, wat nie reageer op behandeling nie, selfs as dit deur 'n dokter behandel word.
Depressie het baie moontlike oorsake waarvan die volgende enkeles is:
Eksterne gebeurtenisse soos die opbreek van 'n verhouding, 'n traumatiese gebeurtenis, finansiële probleme, eensaamheid, regsprobleme, afdanking en hartseer kan lei tot depressie.
Familiegeskiedenis: As daar nabyfamilie is wat dalk depressie gehad het, beteken dit dat jy meer geneig is om ook depressie te ervaar. Daar word ook geglo dat depressie veroorsaak kan word deur 'n wanbalans van breinchemikalieë.
Mediese siektes, waaronder beroertes, MIV/ Vigs, TB en ander gesondheidsprobleme kan ook lei tot depressie, asook die gebruik van sekere medisyne, soos dié vir die behandeling van hoë bloeddruk, geboortebeperking en steroïede.
Depressie is een van die behandelbaarste geestesiektes en agt uit tien mense word heeltemal genees. Jy moet vir 'n volledige mediese ondersoek gaan om seker te maak daar is geen ander mediese oorsake vir jou gemoedstoestand nie.
Agt uit tien mense met depressie sal herstel met die gebruik van antidepressante. As een medikasie nie vir jou werk nie, probeer 'n ander een. Antidepressante werk nie vinnig nie. Vir die meeste mense neem dit twee tot drie weke om beter te voel. Dit is baie belangrik om nie die medikasie te staak nie, maar om dit 'n kans te gee om te werk. Die medikasie kan newe-effekte veroorsaak soos 'n droë mond, naarheid, hoofpyn en duiseligheid, maar dit verdwyn binne 'n week of twee.
Moet nooit enige voorgeskrewe medikasie met oor-die-toonbankmedikasie of geleende medikasie meng nie – onthou om eers jou dokter te raadpleeg. Sê altyd vir jou dokter as jy swanger is of as jy enige ander siekte het – soos MIV/Vigs.
Praat met 'n sielkundige, maatskaplike werker of berader. Dit gee mense die vaardighede om hul siekte en die stres wat dit veroorsaak die hoof te bied.
Ondersteuningsgroepe is 'n baie goeie manier om ondersteuning en advies te kry by mense met 'n soortgelyke probleem. Hulle weet hoe jy voel.
Kontak SADAG by 0800 20 51 21 vir kontakte in jou area.
Verstaan wat depressie is – hoe meer jy weet, hoe beter.
Doen dinge wat jou kan besig hou. Dit help as die brein besig bly met 'n belangstelling of 'n stokperdjie, of lees 'n boek of kyk 'n TV-program of 'n film.
Vermy dinge soos rook, dwelms en alkohol.
Breek groot take af in kleiner takies en doen wat jy kan om elke dag iets klein te doen.
Probeer jou omring met positiewe mense en praat oor hoe jy voel; dit is gewoonlik beter as om alleen en geheimsinnig te wees.
Moenie wegkruip en alleen bly nie; sien mense, doen dinge wat jou beter kan laat voel soos om te gaan fliek, 'n sportwedstryd te gaan kyk of om saam met vriende te gaan tee drink.
Onthou, depressie is nie deel van jou nie, dit het 'n oorsaak en simptome. Die simptome veroorsaak dat jy anders voel, dink en reageer in teenstelling met die normale. Moenie bang wees om hulp te vra as jy dit nodig het nie.
Solidariteit verstaan dat arbeidsverhoudingspesialiste, kantoorpraktisyns en gesondheidspraktisyns unieke uitdagings ervaar, byvoorbeeld om onder baie druk te werk, om personeel met onder andere alkoholverslawing, depressie, angsaanvalle of bipolêre gemoedsversteurings te hanteer, en 'n wye verskeidenheid ander inligting, kennis en vaardighede moet hê en daarom bied Solidariteit Beroepsgildes vir jou 'n geleentheid om by enige van hul gildes aan te sluit. Besoek gerus die skakel https://gildes.solidariteit.co.za/ vir meer inligting.